FI Euroopan unionin virallinen lehti CE 88/667

(2004/C 88 E/0686)

KIRJALLINEN KYSYMYS E-4051/03

esittäjä(t): Hiltrud Breyer (Verts/ALE) komissiolle

(12. tammikuuta 2004)

Aihe: Ydinvoimalaitosten vienti Kiinan kansantasavaltaan

Siviilikäyttöön tarkoitettujen ydinreaktoreiden polttoaine-elementteihin sisältyvää plutoniumia ei Kiinassa voida käyttää sekaoksidipolttoaineen tuotantoon, koska maassa ei ole siihen tarvittavaa jälleenkäsittely-laitosta. Sotilaskäyttöön tarkoitettua plutoniumia ei ole varastoissa riittävästi, jotta sitä pystyttäisiin hyödyntämään taloudellisesti sekaoksidipolttoaineen valmistuslaitoksissa. Lisäksi on kyseenalaista, pystyvätkö käytössä olevat ydinreaktorit ylipäätään toimimaan sekaoksidipolttoaine-elementeillä. Tunnettujen asiantuntijoiden mukaan ydinvoimalaitosta on mahdollista muuttaa siten, että se pystyy valmistamaan plutoniumista ydinkärkiä.

Kansainvälinen atomienergiajärjestö (IAEA) on ilmoittanut, ettei sillä ole oikeudellista toimivaltaa eikä myöskään tarvittavaa henkilöstöä tai taloudellisia voimavaroja, jotta se pystyisi valvomaan tehokkaasti maahantuotuja ydinvoimalaitoksia.

1. Mitä tietoja komissiolla on Hanaussa Saksassa sijaitsevan polttoaine-elementtien valmistuslaitoksen, SNR-300:n, ja sen reaktoriytimen käyttötarkoituksesta Kiinan kansantasavallassa?

2. Katsooko komissio, että kaupan yhteydessä toimitettavia ydinvoimalaitteita, laitteiden osia ja ydinpolttoainetta on mahdollista käyttää välittömästi tai välillisesti sotilaallisiin tarkoituksiin?

3. Katsooko komissio nyt, että ydinvoimalaitoksen vientisuunnitelmat noudattavat neuvoston asetusta (EY) N:o 1334/2000 (1) ja Euroopan unionin vielä voimassa olevaa Kiinaa koskevaa aseidenvientikieltoa sekä muita kansainvälisiä velvoitteita, joiden tarkoituksena on estää sotilaskäyttöön soveltuvien tarvikkeiden luovuttaminen?

4. Onko komissio samaa mieltä Kansainvälisen atomienergiajärjestön kanssa siitä, ettei laitoksen käyttöä mahdollisesti sotilaallisiin tarkoituksiin pystytä valvomaan tehokkaasti? Miten tämä vaikuttaa Kiinaa koskevan aseidenvientikiellon soveltamiseen?

Christopher Pattenin komission puolesta antama vastaus

(24. helmikuuta 2004)

Komissio on tietoinen siitä, että Saksa on mahdollisesti viemässä sekaoksidipolttoaineen valmistuslaitoksen Kiinaan. Samoin se on tietoinen siitä, että Kiina on ilmaissut olevansa halukas hankkimaan SNR 300 -polttoaine-elementtejä. Komissiolla ei kuitenkaan ole virallisia tietoja siitä, miksi Kiina on kiinnostunut tästä materiaalista ja näistä laitteista. Sekaoksidipolttoaineen valmistusprosessia ei ole suunniteltu sellaiseksi, että sitä pystyttäisiin hyödyntämään ydinaseiden valmistuksessa, vaan pikemminkin siinä on kysymys merkittävästä keinosta vähentää plutoniumin kulutusta kevytvesireaktoreissa.

Kyseistä vientiä säätelee 22 päivänä kesäkuuta 2000 annettu neuvoston asetus (EY) N:o 1334/2000 kaksikäyttötuotteiden ja -teknologian vientiä koskevan yhteisön valvontajärjestelmän perustamisesta, jäljempänä ”kaksikäyttöasetus”, ja näin ollen vienti on luvanvaraista. Kyseinen tuote on mukana liitteessä I (0B005). Siihen sovellettavat säännökset ovat kaksikäyttöasetuksen 3 ja 8 artiklat.

Kaksikäyttöasetuksen 3 artiklan 1 kohdan mukaan liitteessä I lueteltujen kaksikäyttötuotteiden vienti on luvanvaraista. Komissio katsoo, että kysymyksessä mainittu sekaoksidipolttoaineen valmistuslaitos vastaa teknisesti kaksikäyttöasetuksen liitteen I kohdassa 0B005 lueteltuja tuotteita. Näin ollen vienti on luvanvaraista 3 artiklan 1 kohdan mukaisesti.

Komission käytössä olevien tietojen mukaan saksalainen Siemens-yhtiö on tiedustellut Saksan lupaviranomaiselta, voidaanko laitoksen viennille Kiinaan myöntää lupa. Komission tietojen mukaan päätöstä ei ole vielä annettu. Saksan viranomaisilla on kuitenkin yksinoikeus päättää tällaisen luvan myöntämisestä tai epäämisestä. Asetuksen 8 artiklassa vain luetellaan suuntaa-antavasti tiettyjä asioita, jotka jäsenvaltioiden on otettava huomioon päätöstä tehdessään. Komissiolla ei ole oikeutta puuttua asiaan. Vasta kun päätös on tehty, voivat muut jäsenvaltiot kyseenalaistaa päätöksen, mutta siihenkin on määritelty tarkat ehdot asetuksessa.

Kansainvälinen atomienergiajärjestö (IAEA) on ydinlaitosten valvonnasta vastaava viranomainen, eikä komissiolle ole ilmoitettu IAEA:n päätöksestä. Kiina on kuitenkin yksi ydinsulkusopimuksessa määritellyistä viidestä ydinasevaltiosta. Näin ollen IAEA voi suorittaa tarkastuksia vain molempien osapuolten suostumuksella. Lisäksi olisi arvioitava tällaisten tarkastusten kustannus-hyötysuhde. Komissio muistuttaisi myös, että Kiina on ydinmateriaalin vientiä valvovan Zangger-komitean jäsen.

Euroopan unionin Kiinaa koskevan aseidenvientikiellon osalta 12. joulukuuta 2003 kokoontunut Eurooppa-neuvosto kehotti yleisten asioiden neuvostoa tutkimaan asiaa uudelleen. Ensimmäiset keskustelut asiasta käytiin yleisten asioiden neuvostossa tammikuussa 2004. Asiaan liittyvien neuvoston työryhmien työ on parhaillaan käynnissä, eikä päätöstä odoteta ennen maaliskuuta 2004.

(1) EYVL L 159, 30.6.2000, s. 1.